TICON ชงผถห.เพิ่มทุน 1.1 พันล้านหุ้น พร้อมออกหุ้นกู้รับแผนขยายธุรกิจ-คืนหนี้
TICON ชงผถห.เพิ่มทุน 1.1 พันล้านหุ้น พร้อมออกหุ้นกู้รับแผนขยายธุรกิจ-คืนหนี้
12 ธ.ค. 2561

บริษัท ไทคอน อินดัสเทรียล คอนเน็คชั่น จำกัด (มหาชน) หรือ TICON เปิดเผยว่า ที่ประชุมคณะกรรมการบริษัทวานนี้ (11 ธ.ค.) อนุมัติการลดทุนจดทะเบียน โดยตัดหุ้นที่ยังไม่ได้จำหน่าย หลังจากนั้นให้เพิ่มทุนจดทะเบียนแบบมอบอำนาจทั่วไป (General Mandate) เป็น 2.93 พันล้านบาท จากเดิมที่ 1.83 พันล้านบาท
โดยออกหุ้นใหม่จำนวน 1.1 พันล้านหุ้น พาร์หุ้นละ 1 บาท แบ่งจัดสรรจำนวนไม่เกิน 550.24 ล้านหุ้น เสนอขายแก่ผู้ถือหุ้นเดิมตามสัดส่วนการถือหุ้น (RO), จำนวนไม่เกิน 366.83 ล้านหุ้น เสนอขายให้กับประชาชนทั่วไป (PO) และจำนวนไม่เกิน 183.41 ล้านหุ้น เสนอขายให้แก่บุคคลในวงจำกัด (PP)
นอกจากนี้ยังอนุมัติการออกและเสนอขายหุ้นกู้โดยให้มียอดคงค้างของหุ้นกู้ ณ ขณะใดขณะหนึ่งรวมกันไม่เกิน 3.5 หมื่นล้านบาท จากเดิมไม่เกิน 2.5 หมื่นล้านบาท เพื่อใช้ในการดำเนินธุรกิจและขยายธุรกิจของบริษัท และ/หรือ เพื่อชำระคืนหนี้บางส่วนของบริษัท
พร้อมทั้งจะเปลี่ยนแปลงชื่อบริษัท และชื่อย่อบริษัท เป็น บริษัท เฟรเซอร์ส พร็อพเพอร์ตี้ (ประเทศไทย) และใช้ชื่อย่อว่า FPT
ทั้งนี้ บริษัทจะนำเรื่องดังกล่าวเสนอต่อที่ประชุมสามัญผู้ถือหุ้นประจำปี 2562 ในวันที่ 25 ม.ค.62 เพื่อพิจารณาอนุมัติต่อไป